KIRJALLINEN KYSYMYS E-3615/01 esittäjä(t): Béatrice Patrie (PSE) komissiolle. BSE:n torjunta, erikseen määritelty riskiaines.



Virallinen lehti nro 205 E , 29/08/2002 s. 0048 - 0048



KIRJALLINEN KYSYMYS E-3615/01 esittäjä(t): Béatrice Patrie (PSE) komissiolle (8. tammikuuta 2002) Aihe: BSE:n torjunta, erikseen määritelty riskiaines Eri tahoilta saamieni tietojen mukaan komissio aikoo muuttaa 14. maaliskuuta 2001 tekemäänsä päätöstä (2001/233/EY(1)) luulihasta ja nautaeläinten selkärangan leikkaamista. Muutokset olisivat seuraavanlaisia: - niiden nautaeläinten, joiden selkäranka on poistettava, ikärajaa nostettaisiin 12 kuukaudesta 30 kuukauteen; - yli 30 kuukauden ikäisten nautaeläinten selkärangan poistamista ei saisi tehdä lihakaupassa. Pitävätkö nämä tiedot paikkansa? Jos pitävät, mitkä ovat tieteelliset perusteet tällaiselle päätökselle kansanterveyden kannalta? Eikö olisi syytä pyytää tieteellistä ohjauskomiteaa arvioimaan tämä asia? Ennen kaikkea on selvitettävä, onko aiottu kielto oikeutettu, kun ne lihakaupan ja liha- ja leikkelealan ammattilaiset, jotka haluavat vastaanottaa nautaeläinten ruhot selkärankoineen, ovat sitoutuneet noudattamaan määräyksiä, joiden noudattamista valvovat riippumattomat elimet normin 45011 mukaisesti, ja kun myös toimivaltaiset viranomaiset valvovat heitä. Eikö edellä mainittu kielto merkitsisi lihakaupan lihanleikkaamistaidon häviämistä ja vaarantaisi myös koko lihakauppa-alan tulevaisuuden? Euroopassa on yli 150 000 liha-alan yritystä, jotka työllistävät yli miljoona henkilöä. Eikö tällainen päätös haittaa myös niiden lihan tuottamiseen erikoistuneiden karjankasvattajien toimintaa, jotka pienimuotoisen lihakaupan kautta ja useista kriiseistä huolimatta saattavat parhaimmat eläimensä kaupan ja takaavat siten myös kuluttajien tyytyväisyyden. (1) EYVL L 84, 23.3.2001, s. 59. David Byrnen komission puolesta antama vastaus (8. helmikuuta 2002) Komissio on käynyt jäsenvaltioiden kanssa neuvotteluita ehdotuksesta tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22. toukokuuta 2001 annetun parlamentin ja neuvoston asetuksen (EY) N:o 999/2001(1) muuttamiseksi siltä osin, kuin asetus koskee siirtymäkauden toimia, joilla nautaeläimiltä poistetaan selkäranka, joka sisältää erikseen määriteltyä riskiainesta. Riskiaineksen poistamisesta on säädetty myös tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29. kesäkuuta 2000 annetussa komission päätöksessä 2000/418/EY(2). Edellä mainitussa asetuksessa säädetään jo sen ikärajan tarkistamisesta, joka koskee erikseen määriteltyä riskiainesta sisältävän selkärangan poistamista nautaeläimiltä. Komissio otti jäsenvaltioiden eläinlääkintäalan asiantuntijoiden kanssa käydyissä neuvotteluissa esille selkärangan poistamista koskevan ikärajan ja tilat, joissa poistaminen tapahtuu. Ehdotuksen jälkimmäisessä osassa on tarkoitus ratkaista lihakaupoissa tapahtuvaan selkärangan poistamiseen liittyvät lukuisat valvontaongelmat, joista elintarvike- ja eläinlääkintätoimisto sekä useat jäsenvaltiot ovat ilmoittaneet. Käytyään laajaa keskustelua komissio päätti siirtää tieteellisen ohjauskomitean arvioitavaksi sen, pitäisikö selkärangan poistamista koskevaa ikärajaa muuttaa. Lisäksi komissio ehdottaa tiukempien säännösten käyttöönottoa lihakaupoissa tapahtuvan selkärangan poistamisen valvomiseksi. (1) EYVL L 147, 31.5.2001. (2) EYVL L 158, 30.6.2000.